Πρόταση οδηγίας του Συμβουλίου περί τροποποιήσεως της οδηγίας 93/75/ΕΟΚ σχετικά με τις ελάχιστες προδιαγραφές που απαιτούνται για τα πλοία τα οποία κατευθύνονται σε ή αποπλέουν από κοινοτικούς λιμένες μεταφέροντας επικίνδυνα ή ρυπογόνα εμπορεύματα (96/C 334/07) (Κείμενο που παρουσιάζει ενδιαφέρον για τον ΕΟΧ) COM(96) 455 τελικό - 96/0231(SYN)

(Υποβλήθηκε από την Επιτροπή στις 29 Σεπτεμβρίου 1996) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 84 παράγραφος 2,

την πρόταση της Επιτροπής,

τη γνώμη της Οικονομικής και Κοινωνικής Επιτροπής,

Αποφασίζοντας σύμφωνα με τη διαδικασία που αναφέρεται στο άρθρο 189 Γ της συνθήκης,

Εκτιμώντας:

ότι η οδηγία 93/75/ΕΟΚ, όπως τροποποιήθηκε από την οδηγία . . ./. ./ΕΚ της Επιτροπής, δεν περιέχει ειδικές διατάξεις για τη θαλάσσια μεταφορά ραδιενεργών υλών που αναφέρονται στην απόφαση Α.748(18) του Διεθνούς Ναυτιλιακού Οργανισμού (ΙΜΟ) σχετικά με το σύνολο κανόνων ασφαλείας για τη μεταφορά, με πλοία, ακτινοβολημένου πυρηνικού καυσίμου, πλουτωνίου και αποβλήτων υψηλής ραδιενέργειας, σε δοχεία (συλλογή INF) 7 ότι είναι ανάγκη να αυξηθεί η θαλάσσια ασφάλεια και η πρόληψη της θαλάσσιας ρύπανσης από τις μεταφορές ακτινοβολημένου πυρηνικού καυσίμου, πλουτωνίου και αποβλήτων υψηλής ραδιενέργειας 7 ότι η επέκταση των διατάξεων της οδηγίας 93/75/ΕΟΚ σε τέτοιες ουσίες θα επιτρέψει στις αρμόδιες αρχές να διαθέτουν κατάλληλες πληροφορίες για τη φύση και τη θέση τους επί των πλοίων, και κατ' αυτόν τον τρόπο θα συμβάλει στην πρόληψη και ελαχιστοποίηση του κινδύνου ατυχημάτων στα πλοία που μεταφέρουν τέτοιες ουσίες 7 ότι πρέπει να είναι δυνατή η περιοδική, και ενδεχομένως συχνή, προσαρμογή των παραρτημάτων I και II της οδηγίας 93/75/ΕΟΚ, σύμφωνα με τις εξελίξεις στο διεθνές δίκαιο, και ειδικότερα σύμφωνα με τις τροποποιήσεις που επιφέρονται στις διεθνείς συμβάσεις, κώδικες, συλλογές και ψηφίσματα που δεν αναφέρονται στο άρθρο 2 της εν λόγω οδηγίας 7 ότι η διαδικασία που προβλέπεται στο άρθρο 12 της εν λόγω οδηγίας φαίνεται ως η πλέον ενδεδειγμένη για τις ως άνω προσαρμογές 7 ότι προς τον σκοπό αυτό πρέπει να συμπληρωθεί το άρθρο 11 7 ότι, εξάλλου, είναι ανάγκη να προσαρμοστεί, χωρίς καθυστέρηση, το περιεχόμενο των παραρτημάτων I και II της οδηγίας 93/75/ΕΟΚ στις τροποποιήσεις των διεθνών συμβάσεων, κωδίκων, συλλογών και ψηφισμάτων που δεν αναφέρονται στο άρθρο 2 και έχουν τεθεί σε ισχύ μετά την ημερομηνία εκδόσεως της εν λόγω οδηγίας,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 93/75/ΕΟΚ τροποποιείται ως εξής:

1. Το άρθρο 2 τροποποιείται ως εξής:

Στο στοιχείο γ) προστίθενται οι ακόλουθοι όροι:

«και οι ραδιενεργοί ύλες όπως ορίζονται στη συλλογή INF.»

Προστίθεται η ακόλουθη παράγραφος:

«θ) "Συλλογή INF", η συλλογή κανόνων ασφαλείας για τη μεταφορά σε δοχεία, επί πλοίων, ακτινοβολημένου πυρηνικού καυσίμου, πλουτωνίου και αποβλήτων υψηλής ραδιενέργειας, του ΙΜΟ, όπως ισχύει κατά την έκδοση της οδηγίας . . ./. ./ΕΚ».

Τα στοιχεία θ), ι) και ια) καθίστανται αντιστοίχως ι), ια) και ιβ).

2. Στο άρθρο 11, προστίθεται το ακόλουθο εδάφιο:

«- να προσαρμοστούν τα παρατήματα στις σημαντικές εξελίξεις του διεθνούς δικαίου στον τομέα της θαλάσσιας ασφάλειας και της προστασίας του θαλάσσιου περιβάλλοντος».

3. Τα παραρτήματα I και II τροποποιούνται σύμφωνα με το παράρτημα της παρούσας οδηγίας.

Άρθρο 2

1. Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο στις 31 Δεκεμβρίου 1997. Ενημερώνουν αμέσως την Επιτροπή σχετικά.

2. Όταν τα κράτη μέλη θεσπίζουν τις διατάξεις που αναφέρονται στην παράγραφο 1, αυτές περιέχουν αναφορά στην παρούσα οδηγία ή συνοδεύονται από τέτοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή θεσπίζονται από τα κράτη μέλη.

3. Τα κράτη μέλη ανακοινώνουν στην Επιτροπή το κείμενο των βασικών διατάξεων εσωτερικού δικαίου που θεσπίζουν στον τομέα που δίεπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της.

Άρθρο 4

Η παρούσα οδηγία απευθύνεται στα κράτη μέλη.